**Ministru kabineta rīkojuma „Par koku ciršanas maksimāli pieļaujamo apjomu 2021.–2025.gadam” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Meža likuma 45.pantā noteikts, ka koku ciršanas maksimālo apjomu hektāros un kubikmetros sadalījumā pa valdošajām koku sugām, ko atļauts nocirst galvenajā cirtē piecos gados, valsts mežiem aprēķina Valsts meža dienests (turpmāk – VMD) un apstiprina Ministru kabinets.VMD aprēķiniem, ievērojot Meža un saistīto nozaru attīstības pamatnostādnēs 2015.–2020.gadam noteiktos maksimāli pieļaujamā koku ciršanas apjoma noteikšanas pamatprincipus, izmantoja līdz šim vēsturiski izmantotos aprēķinu vienādojumus, kas pamatojas uz mežaudžu vecumu. Rīkojums stāsies spēkā nākamajā dienā pēc tā izsludināšanas. |
| **I. Tiesību akta projekta izstrādes nepieciešamība** |
| 1. | Pamatojums | Meža likuma 45.pants, Valsts meža dienesta 11.09.2019. vēstule Nr.VMD1-9/681, Meža un saistīto nozaru attīstības pamatnostādnes 2015.–2020. gadam (Ministru kabineta 2015. gada 5. oktobra rīkojums Nr. 611(prot. Nr. 45 91. §)). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 16.novembra rīkojuma Nr. 718 „Par koku ciršanas maksimāli pieļaujamo apjomu 2016.–2020.gadam” darbība attiecas uz laikposmu no 2016. līdz 2020.gadam, tāpēc ir nepieciešams noteikt maksimāli pieļaujamo koku ciršanas apjomu, ko nākamajos piecos gados atļauts nocirst galvenajā cirtē valsts mežos.Maksimāli pieļaujamā koku ciršanas apjoma noteikšanas mērķis ir regulēt koksnes ražas novākšanu valsts mežos, lai nodrošinātu ilgtspējīgu meža apsaimniekošanu, stabilu un prognozējamu koksnes produktu piegādi, ievērojot esošos dabas aizsardzības un rekreācijas vajadzībām noteiktos meža apsaimniekošanas ierobežojumus.Maksimāli pieļaujamo koku ciršanas apjomu nosaka katram valsts mežu apsaimniekotājam – AS „Latvijas valsts meži”, Dabas aizsardzības pārvaldei, valsts zinātnisko mežu apsaimniekotājam Latvijas Valsts mežzinātnes institūta "Silava" un Latvijas Lauksaimniecības universitātes valsts zinātniskās izpētes mežu apsaimniekošanas aģentūrai "Meža pētīšanas stacija" (turpmāk – “Meža pētīšanas stacija”), valsts bruņotajiem spēkiem un profesionālās izglītības izstādēm – sadalījumā par valdošajām koku sugām hektāros un informatīvi no platības atvasinātos kubikmetros. Ciršanas apjomu aprēķiniem izmanto aktuālo Meža valsts reģistra informāciju, kas ietver meža īpašnieku sagatavotus un Valsts meža dienesta apstiprinātus datus (koku suga un mežaudzes vecums, augstums, krāja u.c.) par mežaudzēm un normatīvo aktu noteiktos aprobežojumus mežaudžu apsaimniekošanai. Valsts meža dienests aprēķinus veica atbilstoši Meža un saistīto nozaru attīstības pamatnostādnēs 2015.–2020.gadam noteiktajiem maksimāli pieļaujamā koku ciršanas apjoma noteikšanas pamatprincipiem, pielietojot līdz šim vēsturiski izmantotos aprēķinu vienādojumus, kuri pamatojas uz mežaudžu vecumu, kā arī ievērojot meža apsaimniekošanas ekoloģiskos un sociālos nosacījumus, pieaugušo un pāraugušo mežaudžu platības, CO2 piesaistes dinamiku un to potenciālās izmaiņas. Aprēķini nodrošina meža resursu izmantošanas ilgtspēju un ciršanas apjomu ilgtermiņā – vairākās nākamajās desmitgadēs, piesardzīgu meža resursu izmantošanu, kā arī ilgtermiņā veicina mežaudžu vecuma struktūras izlīdzināšanu. Rīkojumu projektā ietvertais koku ciršanas maksimālais pieļaujamais apjoms attiecībā uz AS “Latvijas valsts meži” valdījumā esošajiem mežiem atbilst AS “Latvijas valsts meži” speciālistu veiktajiem ilgtermiņa koksnes piegādes apjoma aprēķiniem, kas iegūti modelēšanas ceļā.Ciršanas apjoma aprēķinā ņemti vērā normatīvajos aktos noteiktie meža apsaimniekošanas ierobežojumi. Aprēķinos nav iekļauti 219 tūkstoši hektāru (12% no kopējās platības) valstij piederošo mežu, kuros aizliegta mežsaimnieciskā darbība, kā arī kopšanas un galvenā cirte.Tā kā aprēķinu metodika ir vērsta uz vecumstruktūras izlīdzināšanu, nodrošināta arī aktīvi augošo mežaudžu īpatsvara izlīdzināšana, palielinot mežaudžu spēju aktīvi piesaistīt CO2 no gaisa un uzlabojot meža CO2 piesaistes potenciālu. Aprēķinātais maksimāli pieļaujamais koku ciršanas apjoms nodrošina arī nodarbinātības līmeņa saglabāšanos līdzšinējā līmenī un rezerves fonda uzkrāšanos visu valsts mežu apsaimniekotāju mežos, tostarp AS “Latvijas valsts meži” apsaimniekotajos mežos. VMD aprēķinos ietvēra 1 254 197 hektāru valstij piederošo mežu sadalījumā pa apsaimniekotājiem: AS “Latvijas valsts meži” – 1 197 505 ha, Dabas aizsardzības pārvalde – 22 124 ha, “Meža pētīšanas stacija” – 23 474 ha, Valsts bruņotie spēki – 8355 ha un Izglītības un zinātnes ministrija – 2740 ha.Daļai mežaudžu, kuras, iespējams, “Dabas skaitīšanas” projektā atzīmētas kā ES nozīmes meža biotopi, nav juridiski noteikts aizsardzības statuss un tās nav reģistrētas Meža valsts reģistrā un nav izņemtas no galvenās cirtes maksimāli pieļaujamā apjoma aprēķina. Galvenajai cirtei pieejamais apjoms vairākkārt pārsniedz galvenās cirtes maksimāli pieļaujamo apjomu (sk. tabulu), tāpēc risks, ka cirsmas varētu tikt plānotas mežaudzēs, kas novērtētas kā ES nozīmes meža biotopi, nav liels.

|  |  |  |  |
| --- | --- | --- | --- |
| Koku suga | Galvenās cirtes maksimālais apjoms, ha | Galvenai cirtei pieejams, ha | Galvenai cirtei kļūs pieejams 2021.–2025.gadā, ha |
| AS "Latvijas valsts meži" |
| Priede | 30376,9 | 115025,8 | 29539,0 |
| Egle | 12932,4 | 25299,2 | 7777,3 |
| Bērzs | 30496,6 | 78918,9 | 21533,8 |
| Melnalksnis | 5019,0 | 15522,3 | 2276,9 |
| Apse | 6532,5 | 24180,5 | 974,8 |
| Ozols | 96,9 | 510,6 | 64,8 |
| Osis | 221,4 | 910,7 | 238,2 |
| Kopā | 85675,7 | 260368,0 | 62404,9 |
| "Meža pētīšanas stacija" |
| Priede | 535,3 | 2985,4 | 515,2 |
| Egle | 426,4 | 1621,0 | 261,1 |
| Bērzs | 857,4 | 2838,0 | 295,8 |
| Melnalksnis | 83,1 | 276,3 | 28,1 |
| Apse | 152,5 | 571,2 | 19,4 |
| Ozols | 4,9 | 22,5 | 3,3 |
| Osis | 5,4 | 18,8 | 7,8 |
| Kopā | 2065,1 | 8333,1 | 1130,6 |

AS “Latvijas valsts meži” atbilstoši Meža apsaimniekošanas plāna 2018.–2022. gadam publiskās daļas 4.1.6. punktam, lai nodrošinātu Eiropas Padomes 1992. gada 21. maija Direktīvas 92/43/EEK par dabisko dzīvotņu, savvaļas faunas un floras aizsardzību ([Dzīvotņu direktīva](http://ec.europa.eu/environment/nature/legislation/habitatsdirective/)s) īstenošanu, apzinoties, ka esošais *Natura2*000 sauszemes tīkls nav uzskatāms tādu, kas ļautu pilnībā sasniegt mērķus (par to liecina reālie ES nozīmes meža biotopu kartējuma dati), un lai ilgtermiņā saglabātu ES nozīmes meža biotopus ārpus *Natura*2000 vietām, strādā pie risinājuma, kas nodrošinātu ekoloģisko savienojamību starp ES nozīmes meža biotopiem, piemērojot ainavekoloģisko pieeju. Ir sagatavots ainavu līmeņa ekoloģiskais tīklojums, identificējot dabas vērtību koncentrācijas teritorijas. Lai pēc valstī spēkā esošās metodikas noteiktajiem, pārbaudītajiem un reģistrētajiem ES nozīmes meža biotopu veidiem tiktu nodrošināts labvēlīgs aizsardzības stāvoklis, ir izstrādāti un tiek ievēroti AS “Latvijas valsts meži” iekšējie normatīvi, kas nosaka:• biežāk sastopamo meža biotopu veidu poligonus, kas atbilst labas un izcilas biotopu kvalitātes kritērijiem un tiek iekļauti AS „Latvijas valsts meži” noteiktās dabas aizsardzības platībās, un tos valstī reti sastopamos meža un purva biotopus neatkarīgi no kvalitātes visā AS „Latvijas valsts meži” teritorijā, kuri arī tiek iekļauti dabas aizsardzības platībās;• dabas aizsardzības mērķi neatkarīgi no ES nozīmes meža biotopu kvalitātes un biotopa veida sastopamības arī attiecībā uz tiem ES nozīmes meža biotopiem, kas atrodas *Natura*2000 teritorijās, kuras saskaņā ar normatīvajiem aktiem, ir izveidotas lai nodrošinātu biotopu labvēlīgu aizsardzības stāvokli, bet kurās LR spēkā esošie normatīvie akti nenosaka būtiskus mežsaimnieciskās darbības aprobežojumus;• dabas aizsardzības mērķi saimnieciskajos mežos papildus uzņēmuma stratēģijā noteiktā dabas aizsardzības mērķapjomam nogabalos, kas pēc koku sugu sastāva un vecuma ir uzskatāmi par potenciāli bioloģiski vērtīgām mežaudzēm. **Līdz Ministru kabineta 2015 gada 3. novembra sēdes protokollēmuma “Informatīvais ziņojums “Par pasākumiem aizsargājamo biotopu izplatības un kvalitātes apzināšanai” (Dabas skaitīšana) 5. punktā paredzētā informatīvā ziņojuma izskatīšanai netiek paredzētas cirsmas platībās, kas atzītas par ES nozīmes aizsargājamiem biotopiem.**AS “Latvijas valsts meži” Meža apsaimniekošanas plāna 2018.–2022. gadam publiskā daļa pieejama https://www.lvm.lv/images/lvm/sabiedribai/meza\_apsaimniekosana/meza-apsaimniekosanas-plana-publiska-dala.pdf.Ilgtermiņā (vairāk par 10 gadiem) nepalielinot ciršanas apjomu un tuvojoties dabīgā pieauguma apjomam, nav iespējams bezgalīgi uzkrāt koksnes krāju un reizē nodrošināt CO2 piesaisti vai piesaistes dinamiku. Maksimāli pieļaujamā koku ciršanas apjoma pamatrādītājs ir meža platība hektāros, no kura atvasināts iespējamais ciršanas apjoms kubikmetros, platību reizinot ar vidējo attiecīgās koku sugas pieaugušu un pāraugušu mežaudžu krāju. Rīkojuma projekts nosaka, ka VMD administrē ciršanas apjomu nepārsniegšanu pēc platības. Salīdzinājumā ar iepriekšējo periodu aprēķinātais maksimāli pieļaujamais koku ciršanas apjoms ir samazinājies par 1,8 % jeb 1668,1 hektāru. Sadalījumā pa valsts mežu apsaimniekotājiem katram konkrētajam apsaimniekotājam maksimāli pieļaujamā koku ciršanas apjoma palielinājumu vai samazinājumu izraisa katra apsaimniekotāja apsaimniekošanā esošo mežaudžu platība, vecumstruktūra, pieaugušu un pāraugušu mežaudžu īpatsvars. Tā kā aprēķinātā krāja kubikmetros ir atvasināts rādītājs, kas iegūts, reizinot platību hektāros ar vidējo attiecīgās koku sugas pieaugušu un pāraugušu mežaudžu krāju, tā pieaugums ir tikai indikatīvs. Vidējās krājas pieaugums uz hektāra nav saistīts ar ciršanas vecumu pārsniegušu mežaudžu uzkrāšanos, bet gan ar to, ka, mežsaimnieciskās darbības un klimata izmaiņu rezultātā ciršanas vecumu sasniedz mežaudzes ar aizvien lielāku vidējo krāju uz hektāra. Koku ciršanas apjomu galvenajā cirtē valsts mežos uzrauga VMD, izsniedzot apliecinājumu (atļauju) koku ciršanai.Lai valsts mežu apsaimniekotājiem un VMD nodrošinātu maksimāli vienkāršu pāreju no viena plānošanas perioda (2016.–2020.gada) uz nākamo plānošanas periodu (2021.–2025.gadu), kā arī ievērojot to, ka apliecinājums ir derīgs trīs gadus, rīkojuma projektā paredzēts, ka koku ciršanas maksimālajā apjomā 2021.–2025. gadam valsts mežos galvenajā cirtē neieskaita to koku ciršanas apjomu, kam apliecinājums izsniegts atbilstoši maksimāli pieļaujamajam koku ciršanas apjomam 2016.–2020. gadā. Savukārt apliecinājumus 2021.–2025. gada ciršanas apjomam Valsts meža dienests izsniedz, sākot ar 2020. gada 1. novembri. Apliecinājumus izsniedz saskaņā ar Ministru kabineta 2012. gada 18. decembra noteikumos Nr.953 noteikto kārtību, un tie stājas spēkā Administratīvā procesa likumā noteiktā kārtībā. Šāds pārejas periods nepieciešams, lai nodrošinātu netraucētu koksnes produktu ražošanu un piegādi no valsts mežiem, kā arī izlīdzinātu VMD slodzi 2020. gada beigās un 2021. gada sākumā. VMD tehniski nodrošina katras cirsmas atbilstību konkrētajam plānošanas periodam.Rīkojuma projekts minētās problēmas atrisinās pilnībā. |
| 3. | Projekta izstrādē iesaistītās institūcijas un publiskas personas kapitālsabiedrības | Atbilstoši Meža likuma 45.pantam koku ciršanas maksimālo apjomu hektāros un kubikmetros sadalījumā pa valdošajām koku sugām, ko atļauts nocirst galvenajā cirtē piecos gados, valsts mežiem aprēķina Valsts meža dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts ietekmē valsts mežu apsaimniekotājus – AS „Latvijas valsts meži”, Dabas aizsardzības pārvaldi, valsts zinātnisko mežu apsaimniekotāju Meža pētīšanas staciju, valsts bruņotos spēkus un profesionālās izglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Savlaicīga maksimāli pieļaujamā koku ciršanas apjoma apstiprināšana nodrošina meža nozares kokrūpniecības uzņēmumu darbības nepārtrauktību un netieši ietekmē mežizstrādes veicējus.Maksimāli pieļaujamais koku ciršanas apjoms netieši ietekmē mežsaimniecības un ar to saistītās nozares. Tā kā neviens no valsts mežu apsaimniekotājiem iepriekšējos periodos nav nocirtis visu maksimāli pieļaujamo apjomu, precīzu aprēķinātā maksimāli pieļaujamā koku ciršanas apjoma ietekmi uz valsts mežu apsaimniekotāju ieņēmumiem nav iespējams aprēķināt. Potenciālie ienākumi varētu atslogot valsts mežus apsaimniekojošo valsts iestāžu budžetu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par rīkojuma projektu tiks ievietota Zemkopības ministrijas tīmekļvietnē. |
| 2. | Sabiedrības līdzdalība projekta izstrādē | Rīkojuma projekts tika izstrādāts, ievērojot Meža un saistīto nozaru attīstības pamatnostādnēs 2015.–2020.gadam noteiktos koku ciršanas apjoma noteikšanas pamatprincipus valsts mežos. Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.¹ apakšpunktam sabiedrībai tika dota iespēja rakstiski sniegt viedokli par attīstības plānošanas dokumentu tā sagatavošanas gaitā. |
| 3. | Sabiedrības līdzdalības rezultāti | Pēc izsludināšanas Valsts sekretāru sanāksmē par rīkojuma projektu saņemti astoņi privātpersonu e-pasta ziņojumi, kuros pausta vēlme samazināt koku ciršanas apjomu valstī.Zemkopības ministrijā saņemts arī biedrības “Par neskartu vidi nākamajām paaudzēm“ atzinums, kurā biedrība iebilst pret rīkojuma projekta virzību, un lūdz mainīt koku ciršanas maksimāli pieļaujamā apjoma galvenā cirtē valsts mežos aprēķināšanas principus un kritērijus. Iebildums nav ņemts vērā, jo tas neattiecas uz konkrēto normatīvā akta projektu, bet tajā ir izteikti vispārēji iebildumi pret meža apsaimniekošanu. Tieši rīkojuma projekts ir tas normatīvais akts, kurš kalpo tam, lai novērstu atzinumā izteiktās bažas un nodrošinātu Meža likumā noteiktos valsts mežu apsaimniekošanas principus. Tāpēc Meža un saistīto nozaru attīstības pamatnostādnēs 2015.–2020. gadam ir noteikti maksimāli pieļaujamā koku ciršanas apjoma noteikšanas pamatprincipi. |
| 4. | Cita informācija | Koku ciršanas maksimāli pieļaujamā apjoma aprēķināšanā sabiedrība netika iesaistīta, taču sabiedrība iesaistījās Meža un saistīto nozaru attīstības pamatnostādņu 2015.–2020. gadam izstrādes un saskaņošanas procesā (pamatnostādnēs ietverti koku ciršanas maksimāli pieļaujamā apjoma aprēķināšanas pamatprincipi). |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts meža dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz Valsts meža dienesta funkcijām un struktūru.Saistībā ar noteikumu projektu izpildi nav nepieciešams veidot jaunas, ne arī likvidēt vai reorganizēt esošas institūcijas.Noteikumu projektu izpilde neietekmēs institūcijām pieejamos cilvēkresursus. |
| 3. | Cita informācija | Nav. |

 Zemkopības ministrs K. Gerhards

Pamovska 67027101

lelda.pamovska@zm.gov.lv